**ANEXA la**

**OMT nr. \_\_\_\_\_\_\_\_\_\_\_**

**Reglementare Aeronautică Civilă Română**

**RACR - SPAR ,,Salturi cu parașuta’’**

**PREAMBUL**

(1) Activitatea aeronautică civilă pe teritoriul și în spațiul aerian național este reglementată prin Codul aerian civil, prin actele normative interne din domeniu, prin legislația europeană, precum și prin prevederile Convenției privind aviația civilă internațională, semnată la Chicago la 7 decembrie 1944 și ale altor convenții și acorduri internaționale la care România este parte.

(2) În conformitate cu prevederile Codului aerian civil și în scopul reglementării domeniului aviației civile, Ministerul Transporturilor, în calitatea sa de autoritate de stat în domeniul aviației civile, emite reglementări aeronautice civile române, care au caracter obligatoriu pentru toți participanții la activitățile aeronautice civile și conexe, precum și pentru persoanele care desfășoară activități în zonele supuse servituților de aeronautică civilă.

(3) Autoritatea Aeronautică Civilă Română este organismul tehnic specializat desemnat de Ministerul Transporturilor pentru supravegherea punerii în aplicare a reglementărilor aeronautice specifice domeniilor în care deține competențe.

(4) Prezenta reglementare RACR-SPAR „Salturi cu parașuta” prevede cerințe referitoare la activitățile de salt cu parașuta pe teritoriul național și a fost elaborată ca o necesitate a menținerii și îmbunătățirii siguranței în aviația civilă ca urmare a dezvoltării activităților în acest domeniu.

**CAPITOLUL 1 - PREVEDERI GENERALE**

**1.1. SCOP**

Scopul acestei reglementări este de a stabili cerințe referitoare la activitățile de salt cu parașuta dintr-o aeronavă aflată în zbor pe teritoriul și în spațiul aerian național.

**1.2. APLICABILITATE**

Prezenta reglementare se aplică participanților la activitatea de salt cu parașuta, pe teritoriul și în spațiul aerian național, exceptând salturile cu parașuta necesare ca urmare a unei urgențe în zbor. De asemenea, se aplică și autorităţii competente pentru supravegherea activităților de salt cu parașuta.

**1.3. DEFINIȚII ȘI ACRONIME**

**1.3.1. DEFINIȚII**

Atunci când sunt folosiți în prezenta reglementare, termenii de mai jos au următorul înțeles:

1. **Accident de parașutism** – eveniment, altul decât cel asociat cu operarea unei aeronave, în care sunt implicate persoane îmbarcate la bordul unei aeronave cu scopul de a executa activităţi de salt cu parașuta, care se produce între momentul părăsirii aeronavei și momentul în care acestea ajung la sol și în cursul căruia cel puțin una dintre aceste persoane este rănită grav sau mortal;
2. **Autoritatea competentă** – Autoritatea Aeronautică Civilă Română;
3. **Cădere liberă** – parte a saltului cu parașuta cuprinsă între momentul părăsirii aeronavei și momentul deschiderii parașutei;
4. **Dispozitiv de deschidere automată (AAD)** – dispozitiv care inițiază automat deschiderea parașutei de rezervă la înălţimea prestabilită în funcție de viteza atinsă de parașutist în cădere liberă, cu parașuta principală deschisă incomplet, sau în urma unei evoluții cu parașuta principală deschisă depășind viteza de coborâre la înălțimea de activare a dispozitivului;
5. **Elev salt tandem** – persoană îmbarcată în aeronavă cu scopul de a efectua salturi tandem, conform programelor de pregătire practică, în vederea obținerii în cadrul unei OPA a unei licențe/autorizații/calificări superioare, conform legislației aplicabile;
6. **Incident de parașutism** –eveniment, altul decât accidentul de parașutism, asociat cu utilizarea unei parașute, care afectează sau poate afecta siguranța persoanei care utilizează completul de parașută. Din aceasta categorie se exclud evenimentele/cazurile speciale care se rezolvă prin intermediul procedurilor operaționale ale parașutistului.
7. **Încărcarea parașutei –** Raportul între greutatea parașutistului la părăsirea aeronavei (echipat) exprimată în livre (lb) și suprafața voalurii exprimată în picioare pătrate (sqf).
8. **Organizație de parașutism** – persoană juridică care organizează activități de salt cu parașuta și care răspunde de desfășurarea acestora în siguranță potrivit reglementărilor aplicabile;
9. **Pasager salt tandem** – persoană, alta decât EST, îmbarcată în aeronavă cu scopul de a efectua un salt tandem împreună cu un parașutist deținător de autorizație specifică de tandem, în termen de valabilitate;
10. **Parașutist tandem** – parașutist deținător de autorizație specifică de tandem, în termen de valabilitate, îmbarcat în aeronavă cu scopul de a executa salturi însoțit de un PST. Orice IPT poate acționa ca PT dacă pasagerul său are calitatea de PST si nu de EST;
11. **Pericol** – situație care duce sau poate duce la accidente/incidente;
12. **Salt cu parașuta** –lansarea voluntară a unei persoane sau a mai multor persoane dintr-o aeronavă aflată în zbor, utilizând parașuta;
13. **Salt tandem** – salt cu parașuta în care două persoane, un pasager salt tandem/elev salt tandem și un parașutist deținător de autorizație specifică de tandem/calificare superioară de instructor tandem, folosesc simultan aceeași parașută în timpul activităţii de salt;
14. **Salturi cu caracter special** – salturi pentru care se obțin derogări, de la autoritatea competentă, de la condițiile reglementate precum înălţimea, condiții meteo, zonă de lansare, echipamente experimentale sau care implică riscuri mai mari față de un salt executat în condiții standard;
15. **Sistem RSL** – sistem de inițiere a deschiderii parașutei de rezervă după largarea chingilor port-suspante ale parașutei principale;
16. **Skyboard -** echipament ataşat de picioare şi utilizat de paraşutişti pentru executarea figurilor acrobatice în cădere liberă;
17. **Vizibilitate în zbor** – vizibilitatea spre înainte stabilită din cabina de pilotaj a unei aeronave aflate în zbor;
18. **Zona de aterizare parașutiști** – zonă desemnată pentru aterizarea parașutiștilor, zonă care trebuie să ofere la nivelul solului un spațiu deschis, degajat de obstacole;
19. **Zona de lansare parașutiști** – zonă de spațiu aerian, stabilită în mod continuu, în care are loc lansarea și saltul cu parașuta.
20. **Wingsuit -** costum de zbor cu membrană între picioare şi între fiecare braţ şi trunchi, destinat zborului prin aer; datorită suprafaţei mărite a costumului, paraşutistul are posibilitatea de a avea o rată de cădere mai mică.

**1.3.2. ACRONIME**

1. **AAD****–** Dispozitiv de deschidere automată *(Automatic Activation Device)*
2. **ATC****–** Control trafic aerian (entitate responsabilă cu jurisdicție asupra spațiului aerian) *(Air Traffic Control)*.
3. **COAP** – Comandamentul Operațional Aerian Principal.
4. **EST** – Elev salt tandem
5. **GC** – Conducător pentru activitatea la sol (*Ground control)*
6. **GPS****–** Sistem de poziționare globală *(Global Positioning System)*
7. **IPT** – Instructor parașutist tandem
8. **JM** – Conducător pentru activitatea de salt (*Jump master)*
9. **NOTAM** – Informare pentru aviatori (*Notice to Airmen*)
10. **OP** – Organizație de parașutism
11. **OPA** – Organizație de pregătire parașutiști autorizată conform RACR LPAN-P „Licențierea personalului aeronautic navigant parașutist”
12. **PIC** – Pilot comandant (*Pilot in command*).
13. **PST** – Pasager salt tandem
14. **PT** – Parașutist tandem
15. **ROMATSA** – Administrația Română a Serviciilor de Trafic Aerian
16. **RSL**– Linia statică de rezervă*(Reserve static line)*
17. **SL** - Linie statică (*Static line)*
18. **ZAP** – Zonă de aterizare parașutiști
19. **ZLP** – Zonă de lansare parașutiști

**1.4. GENERALITĂȚI**

**1.4.1. Condiții generale**

1. Pe teritoriul României, activitățile de salt cu parașuta sunt organizate și desfășurate de către OP sau de persoane fizice deținătoare de licență de parașutist în termen de valabilitate.
2. OP este persoana juridică responsabilă cu desfășurarea în condiții de siguranță a activităților de parașutism care poate desfășura:
3. activități de parașutism individuale (salturi efectuate de parașutiști deținători de licență în termen de valabilitate);
4. activități de salt tandem;
5. activități de instruire parașutiști, dacă este deținătoare a unei Autorizații OPA.
6. OP trebuie să nominalizeze prin documente proprii (ex: proces-verbal, manuale ale organizației, etc.) un JM și un GC, care sunt responsabili de implementarea cerințelor prezentului regulament.
7. Persoanele fizice menționate la alin. (1) sunt responsabile cu desfășurarea în condiții de siguranță a activităților de parașutism și pot efectua:
8. activități de parașutism individuale, în limitele calificărilor și autorizărilor deținute (salturi efectuate de parașutiști deținători de licență în termen de valabilitate);
9. activități de salt tandem, exclusiv în scop necomercial, având autorizația de tandem în termen de valabilitate, fără împărțirea costurilor directe sau fără alte remunerații/acte cu titlu oneros.
10. În cazul în care activitățile de parașutism sunt desfășurate de grupuri de persoane formate din cel puţin doi parașutiști, în afara unei OP, la începutul activității de salt, se întocmește un document prin care se desemnează persoanele ce dețin responsabilitățile JM și GC. Documentul este semnat de toți parașutiștii participanți la activitatea de salt și este păstrat de persoana ce deține responsabilitățile GC.
11. În cazul în care activitatea de parașutism este desfășurată de o singură persoană, aceasta deține responsabilitatea totală a respectării tuturor cerințelor privind desfășurarea în siguranță a activității de salt cu parașuta.
12. Un PST/EST desfășoară activități de parașutism numai însoțit de un parașutist deținător de autorizație specifică de tandem/calificare superioară de instructor tandem în termen de valabilitate. Pentru executarea acestei activități EST trebuie să respecte condițiile impuse prin RACR LPAN-P. PST, în cazul în care nu deține un certificat medical corespunzător, trebuie să completeze o declarație pe proprie răspundere referitor la starea sa de sănătate (formularul din Anexa). Informațiile din Anexă sunt informații minimale și orice OP poate dezvolta declarația, suplimentar față de informațiile din Anexă.
13. O paraşută poate fi utilizată pentru salturi în spațiul aerian național, numai dacă este în stare de navigabilitate şi este însoțită de documentele doveditoare ale acesteia, emise, convertite sau validate conform prevederilor naționale în vigoare.
14. OP/GC trebuie să pună la dispoziția operatorului aeronavei toate informațiile necesare în vederea întocmirii documentației de zbor.
15. PIC nu permite desfășurarea operațiunii de lansare de parașutiști în situația în care consideră că activitatea de salt duce la un potențial pericol pentru traficul aerian sau pentru persoanele/bunurile aflate la bord/sol.
16. Activitatea de parașutism este interzisă persoanelor care:
    1. se află sub influența alcoolului, a unor substanțe psihoactive sau sunt inapte din cauza unei răniri, a oboselii, a unei boli sau a altor cazuri asemănătoare, sau au dubii privind capacitatea personală de a își îndeplini sarcinile de parașutism atribuite într-o măsură suficientă ca viața și activitatea de parașutism să fie pusă în pericol;
    2. au efectuat în ultimele 24 de ore, înaintea executări saltului, o scufundare la mare adâncime sau au donat sânge.
17. Parașutistul aflat în oricare din situațiile menționate la alin. (11) de mai sus, are obligația de a informa GC sau JM cu privire la condițiile menționate și nu participă/refuză participarea la activitățile de salt.
18. Un participant la activitățile de parașutism trebuie să raporteze orice incident/accident, conform procedurilor prevăzute în Reglementarea aeronautică civilă română privind raportarea evenimentelor de aviație civilă RACR-REAC.
19. Vârsta minimă pentru PST este de 14 ani. PST cu vârsta peste 60 de ani sunt admiși la activități de parașutism cu condiția deținerii unei adeverințe medicale care să ateste starea de sănătate sau a unui certificat medical corespunzător, conform legislaţiei aplicabile, în termen de valabilitate. O persoană cu vârsta sub 18 ani care intenționează să execute salturi cu parașuta sau să fie instruite în vederea executării salturilor cu parașuta, trebuie să aibă acordul scris cu semnătură legalizată al ambilor părinți sau al tutorelui legal.
20. Parașutiștii participanți la activitățile de salt cu parașuta vor aloca minim 8 ore de odihnă înaintea începerii activității de salt. Este responsabilitatea parașutiștilor de a respecta timpul de odihnă menționat și de a informa OP în cadrul căreia își desfășoară activitatea cu privire la respectarea acestuia.
21. La începutul zilei de zbor GC întocmeşte briefing-ul, conform pct. 3.1.

**1.4.2. Personalul implicat în desfășurarea activităților de salt**

* 1. Persoana nominalizată pentru îndeplinirea responsabilităților JM trebuie să dețină licență de parașutist minim categoria C, în termen de valabilitate, și:

1. să dețină calificare superioară de instructor, în termen de valabilitate, în cazul salturilor din cadrul cursului de obtinere a licentei de parașutism categoria   
   Ro-A; sau
2. să dețină autorizație specifică de TANDEM în termen de valabilitate, în cazul în care în cadrul activității de salt are loc cel puțin un salt tandem.
   1. Persoana nominalizată pentru îndeplinirea responsabilităților GC este desemnată de către OP.

**1.5. ATRIBUȚII ȘI RESPONSABILITĂȚI**

1. Responsabilitatea privind desfășurarea în siguranţă a activităților de salt cu parașuta revine administratorului/ managerului organizației de paraşutism. Acesta poate delega propriile atribuții și se asigură că persoanele delegate, dețin competențe necesare activităților ce le-au fost delegate.
2. Responsabilitatea asupra saltului şi decizia de părăsire a aeronavei, implicit efectuarea saltului este în totalitate a fiecărui paraşutist în parte.
3. În cadrul OP se desemnează GC şi JM.
4. GC și JM pot delega propriile atribuții și se asigură că persoanele delegate, dețin competențe necesare activităților ce le-au fost delegate
5. GC trebuie:
6. să asigure monitorizarea activității de parașutism la/de la sol;
7. să aloce un punct de organizare a activității de parașutism, acest punct poate fi stabilit pentru o singură activitate sau pentru o serie de activități;
8. să se asigure că s-au obținut acordurile din partea proprietarului / administratorului terenului folosit ca ZAP;
9. să se asigure că este obținută informarea meteo corespunzătoare perioadei de operare;
10. să organizeze, să conducă și să monitorizeze, pregătirea nemijlocită (briefing-ul);
11. să se asigure că documentele personalului implicat în activitățile de salt sunt în termen de valabilitate;
12. să coordoneze și să supravegheze ZAP;
13. să observe de la sol parașutiștii atât în timpul deschiderii parașutei cât și pe perioada coborârii cu parașuta;
14. să se asigure că activitățile de salt cu parașuta sunt desfășurate numai din aeronave echipate corespunzător;
15. să pună la dispoziția operatorului aeronavei din care se face saltul datele necesare pentru obținerea aprobărilor de trafic aerian și pentru întocmirea documentelor obligatorii aflate la bordul aeronavei;
16. să monitorizeze intensitatea și direcția vântului pentru a stabili o eventuală depășire a limitelor acceptate pentru salt;
17. să mențină legătura cu aeronava care lansează parașutiști, prin radio sau cu ajutorul panourilor de semnalizare, dacă este cazul;
18. să comunice cu entitățile care desfășoară activități de coordonare a zborului în zona aerodromului (ex. ATC, COAP, etc.), dacă este cazul;
19. să urmărească respectarea de către parașutiști a regulilor de circulație pe aerodrom sau pe terenul unde au loc salturile cu parașuta;
20. să nu permită desfășurarea activităților de salt cu parașuta de către persoane care nu îndeplinesc sau pe care le suspectează că nu îndeplinesc prevederile reglementărilor în vigoare;
21. să nu permită desfășurarea activităților de salt fără verificarea documentelor doveditoare cu privire la starea de navigabilitate a parașutelor utilizate în salt;
22. să îndepărteze persoanele neautorizate din zona de decolare și aterizare;
23. să apeleze, dacă este cazul, la organizațiile care asigură personalul și echipamentele necesar a fi folosite în cazul situațiilor de urgență (ex. Inspectoratul General pentru Situații de Urgență, Poliția Română, Serviciul de Ambulanță, etc.);
24. să raporteze, conform prevederilor legale, incidentele/accidentele în care sunt implicați participanții la activitățile de parașutism;
25. să informeze autoritatea competentă asupra nerespectării de către parașutiști a cerințelor specifice desfășurării activităților de salt.
26. JM trebuie:
    * 1. să îşi însuşească pregătirea nemijlocită (briefing-ul);
      2. să se asigure că parașutiștii s-au echipat corespunzător, confirmând cu aceștia că au făcut verificările necesar a fi efectuate asupra echipamentului folosit pentru salt, înaintea executării acestuia;
      3. să supravegheze parașutiștii în aeronavă;
      4. să stabilească ordinea de salt și să supravegheze modul de părăsire al aeronavei;
      5. să mențină legătura cu PIC-ul aeronavei;
      6. să ia în considerare toate informațiile disponibile (inclusiv informațiile meteo) pentru stabilirea deciziei de a abandona sau de a continua activitatea de salt și să participe la evacuarea aeronavei în cazul unei urgențe;
      7. să nu permită desfășurarea activităților de salt cu parașuta de către persoane care nu îndeplinesc sau pe care le suspectează cu nu îndeplinesc prevederile prezentei reglementari;
      8. să îndepărteze persoanele neautorizate din zona de îmbarcare;
      9. să raporteze, conform prevederilor legale, incidentele/accidentele în care sunt implicați parașutiști;
      10. să informeze autoritatea competentă asupra nerespectării de către parașutiști a cerințelor specifice desfășurării activităților de salt.

**CAPITOLUL 2 - REGULI DE OPERARE**

**2.1 OBLIGAȚIILE GC**

1. GC comunică PIC, în vederea transmiterii către ATC a cererii de executare a salturilor cu parașuta, următoarele date relevante necesare pentru completarea documentației de zbor:
2. data și ora estimată pentru începerea lansării;
3. localizarea ZLP;
4. înălţimea de la care are loc lansarea;
5. durata estimată pentru activitatea de lansare;
6. numele persoanei care organizează lansarea.
7. La începutul unei activității de salt cu paraşuta, GC oferă informațiile necesare în susținerea activității și întocmeşte briefing-ul.

**2.2. CERINȚE PRIVIND CONDIȚIILE METEOROLOGICE MINIME PENTRU DESFAȘURAREA ACTIVITĂȚII DE SALT CU PARAȘUTA**

1. Activitățile de salt cu parașuta nu sunt permise atunci când viteza vântului, măsurată la nivelul solului în zona prevăzută pentru aterizare este mai mare de:
2. 7 m/s pentru elevi parașutiști sau pentru parașutiști cu experiență mai mică de 50 salturi;
3. 9 m/s pentru parașutiști cu experiență între 51 și 100 salturi;
4. 11 m/s pentru parașutiști cu experiență între 101 și 500 salturi;
5. 14 m/s pentru salturi tandem;
6. 5 m/s pentru parașutiști ce execută salturi pe timp de noapte sau pe apă.
7. În cazul salturilor individuale executate de parașutiștii cu experiență mai mare de 500 de salturi aceștia decid executarea sau nu a unui salt în cazul în care viteza vântului măsurată la nivelul solului este mai mare de 14 m/s.
8. Limitele de vânt stabilite la alin. (1) şi (2) nu pot depășii specificațiile tehnice ale parașutei.
9. Întreruperea temporară a activităților de salt cu parașuta se stabilește, în funcție de experiența parașutistului, atunci când viteza vântului depășește limita maximă admisă stabilită sau dacă în decurs de 5 minute au avut loc 2 rafale de vânt peste limita stabilită pentru salt. În cazul întreruperii temporare a activității de parașutism, activitatea de salt este reluată de participanți doar în condiția în care, timp de cel puțin 20 de minute, nu s-a înregistrat nici o rafală de vânt peste limită.
10. În fiecare ZAP trebuie să se utilizeze un indicator pentru măsurarea vitezei vântului la sol (ex. mânecă de vânt, anemometru, etc.). În cazul în care mâneca de vânt aflată la nivelul solului nu poate fi văzută de la înălțimea ZLP iar intensitatea vântului crește peste valorile stabilite pentru salt, GC comunică aceste informații pilotului prin intermediul sistemului de comunicații sau, în cazul întreruperii sistemului de comunicații, JM-ului prin intermediul panourilor sau a semnalelor luminoase.
11. Informațiile cu privire la viteza și direcția vântului, trebuie obținute:
12. înainte de a începe activitatea de parașutism;
13. ca urmare a unei modificări semnificative a vitezei sau direcției vântului;
14. în urma unei pauze mai mari de 20 de minute, cauzate de rafale de vânt care depășesc limitele stabilite.
15. Parașutiștii nu părăsesc aeronava dacă de la punctul de ieșire din aeronavă nu sunt vizibile ZLP și ZAP, exceptând cazul specific al salturilor executate prin nori, caz în care JM se asigură că:
16. parașutiștii care execută astfel de salturi dețin o experiență de cel puțin 100 de salturi;
17. OP are o procedură în acest sens, procedură ce a fost adusă la cunoștința tuturor parașutiștilor care execută astfel de salturi;
18. a inclus în briefing-ul efectuat la începutul activității, pregătirea specifică tuturor parașutiștilor care desfășoară astfel de salturi;
19. Nu sunt executate activități de salt atunci când vizibilitatea în zbor sau distanța față de nori atinge valori mai mici decât cele prevăzute în tabelul următor:

|  |  |  |  |  |
| --- | --- | --- | --- | --- |
| Spațiu  Condiții | Perioada | În zona de lansare | În afara zonei de aerodrom | |
| Șes | Deal și munte |
| Vizibilitate | Ziua | 2 km | 4 km | |
| Noaptea | 5 km | 10 km | |
| Distanța verticală sub plafon | Ziua | 50 m | 100 m | 300 m |
| Noaptea | 300 m | 300 m | 500 m |
| Distanța verticală peste plafon | Ziua | 300 m | 300 m | 500 m |
| Noaptea | 500 m | 500 m | 500 m |

1. PIC-ul aeronavei monitorizează nivelurile de zbor și limitele de timp și le comunică JM.
2. În cazul depășirii limitelor nivelului de zbor sau timp, misiunea este abandonată și toți parașutiștii trebuie să aterizeze doar cu aeronava.

**CAPITOLUL 3 - EXECUTAREA SALTURILOR CU PARAȘUTA**

**3.1. PREGĂTIREA NEMIJLOCITĂ (BRIEFING-UL)**

1. Briefing-ul este pregătirea efectuată la sol şi furnizează participanților la activitățile de salt cu paraşuta informații necesare în activitățile ce urmează a se desfășura în acea zi. Aceasta este intocmit de către GC. Paraşutiştii licențiați, elevii paraşutişti, instructorii participanți la activitatea de salt au obligativitatea luării la cunoștință și respectării briefing-ului. Briefing-ul trebuie să conțină informații referitoare la:
2. Date generale ale activității:
   1. zona de desfășurare;
   2. data;
   3. condiții meteorologice de la începutul activităţii;
   4. înălțimile de executare;
   5. aeronavele din care se efectuează salturi și echipamente auxiliare ale aeronavei activităţii de salt (ex. echipament oxigen, etc.), dacă este cazul;
   6. zona de aterizare ZAP și ZAP-urile alternative.
3. Date specifice ale activității:
   1. stabilirea în scris a atribuțiunilor de salt din ziua respectivă și preluate de către participanți prin semnătură, în cazul în care nu sunt stabilite altfel prin intermediul manualelor/procedurilor proprii ale OP (ex. Ground Control, nr licență, date de contact);
   2. tipul saltului (salturi cu parașutiști licențiați/ salturi tandem/ salturi în cadrul OPA)
   3. salturi în condiții speciale (ex: salturi prin nori, pe apă, de noapte, tentative și stabilire de recorduri, încercări de echipamente noi/omologare, salturi de la mare înălţime – la peste 6000 metri, etc.);
   4. descrierea procedurilor specifice diferitor tipuri de salturi în condiții deosebite (ex: salturi prin nori, pe apă, de noapte, etc.);
   5. materiale/echipament de reclamă (ex. banner, drapele, fanioane, eșarfe, fumigene, însemne, sigle, etc.);
4. Regulament aerodrom/ activitate lansări parașutiști:
   1. informații relevante cu privire la orientarea în spațiu, circulația pe aerodrom și zone interzise;
   2. potențiale pericole aflate în zona de aerodrom;
   3. informații relevante cu privire la orientarea în spațiu, circulația pe aerodrom și zone interzise;
   4. controlul parașutelor și al echipamentului;
   5. îmbarcarea în aeronavă și zborul pe traiect;
   6. activitatea în aeronavă;
   7. pregătirea pentru lansare;
   8. obiecte din aeronavă ce pot cauza răniri;
   9. părăsirea aeronavei;
   10. căderea liberă;
   11. deschiderea parașutei;
   12. coborârea cu parașuta deschisă;
   13. pregătirea pentru aterizare; și
   14. aterizarea.
5. situații de urgență ce pot apărea în timpul activității de salt dar și în timpul zborului cu aeronava.
6. În cazul activităților de salt în tandem cu pasager, PT/IPT are obligația de a efectua, cel puțin oral, briefing-ul pentru PST/EST, pregătire care trebuie să conțină informații referitor la:
7. echipamente utilizate în activitatea de salt tandem;
8. poziția stabilită de cei doi înainte de salt, poziția la ieșire, în timpul zborului și cea la aterizare;
9. obiecte din aeronavă ce pot cauza răniri;
10. părăsirea aeronavei;
11. căderea liberă;
12. deschiderea parașutei și șocul la deschidere;
13. controlul deschiderii;
14. coborârea cu parașuta deschisă;
15. pregătirea pentru aterizare;
16. proceduri ce trebuie urmate de PST în caz de incapacitate a PT;
17. aterizarea;
18. situații de urgență ce pot apărea în timpul saltului tandem.
19. Înaintea îmbarcării, JM comunică tuturor participanților la salt următoarele informații și obligații ale acestora:
20. interzicerea apropierii de o aeronavă aflată în mișcare;
21. obligativitatea parașutiștilor de a face îmbarcarea conform instrucțiunilor PIC-ului;
22. obligativitatea urmăririi de către toate persoanele aflate la bord a indicațiilor JM;
23. procedurile ce trebuie urmate în cazul unor situații de urgență apărute în aeronavă;
24. ordinea de așezare a parașutiștilor în aeronavă;
25. utilizarea căștilor de protecție, dacă este cazul;
26. mișcarea în interiorul aeronavei;
27. efectuarea unei verificări complete a echipamentului propriu, de fiecare parașutist, înainte de poziționare la ușa aeronavei în vederea efectuării saltului cu parașuta;
28. interzicerea începerii lansării fără o indicație clară din partea JM, pe care a primit-o din partea PIC, şi prin care se confirmă faptul că aeronava se află în configurația corectă pentru începerea saltului.
29. Decizia de părăsire a aeronavei și responsabilitatea este în totalitate a parașutistului care efectuează saltul.
30. Modul de desfășurare a briefing-ului este stabilit de fiecare OP prin manuale /proceduri proprii.
31. În cazul salturilor organizate și desfășurate de persoane fizice deținătoare de licență de parașutist, GC prezintă aspectele privind modul de desfășurare a briefing-ului într-un document adus la cunoștință și semnat de toți parașutiștii participanți la activitatea de salt.

**3.2. ANALIZA ACTIVITĂȚII PARAȘUTIȘTILOR**

(1) Parașutiștii au responsabilitatea de a informa GC referitor la problemele întâmpinate în timpul saltului, iar GC va face o analiză și, în cazul în care este necesar, va informa parașutiștii referitor la acțiunile pe care aceaștia trebuie să le întreprindă.

(2) La sfârșitul activităților de salt cu parașuta, GC împreună cu JM fac o analiză a acțiunilor executate, în scopul de a identifica problemele întâmpinate de parașutiști/ elevi în timpul saltului. Această analiză poate fi discutată chiar și în timpul pregătirii nemijlocite din ziua următoare saltului.

**3.3. SEPARAREA ÎNTRE PARAȘUTIȘTI**

1. Separarea minimă între parașutiști este stabilită de PIC și JM, înaintea îmbarcării în aeronavă. Aceasta se stabilește în funcție de numărul de aeronave implicate în lansare, de viteza acestora la atingerea altitudinii stabilite pentru salt, de altitudinea stabilită pentru salt, de experiența parașutiștilor participanți, de tipul parașutelor folosite, de tipul și specificul salturilor executate, de viteza vântului, precum și de ZAP. De asemenea, aceste criterii stau la baza stabilirii regulilor de lansare a grupurilor de parașutiști și a ordinii de părăsire a aeronavei.
2. În funcție de situațiile neprevăzute apărute în aeronavă, JM poate modifica ordinea de salt.
3. În cazul salturilor tandem, PT/IPT va stabili împreună cu JM momentul părăsirii aeronavei având în vedere și faptul că nu trebuie să fie executate salturi sub înălţimea minimă de deschidere a parașutei, cu excepția situațiilor de urgență.

**3.4. LIMITĂRI**

1. Înălțimea minimă de deschidere a parașutei principale este stabilită în funcție de experiența parașutistului,

| **Experiența** | **Înălțime minimă** (metri) |
| --- | --- |
| Elevi și deținători de licență Ro, A | 800 |
| Deținător de licență B, C, D | 700 |
| Salturi tandem | 1200 |
| Parașutiștii ce evoluează în demonstrații aeriene | conform legislației aplicabile |

1. Fiecare participant la activitatea de salt își va stabili o limită privind numărul de salturi pe care le poate executa într-o zi ținând cont de experiența, condiția fizică.
2. La stabilirea numărului maxim de salturi trebuie să se țină cont de următoarele limitări:

|  |  |
| --- | --- |
| **Experiența** | **Maxim salturi /zi** |
| Elevi în vederea obținerii licențelor Ro și A | 6 |
| Până la 50 salturi | 8 |

**3.5. SALTURI EXECUTATE DEASUPRA ZONELOR DENS POPULATE SAU A ADUNĂRILOR DE PERSOANE ÎN AER LIBER**

Este interzisă executarea salturilor cu parașuta deasupra zonelor dens populate ale orașelor, așezărilor sau a adunărilor de persoane în aer liber fără o autorizare corespunzătoare obținută conform prevederilor legale.

**3.6. SALTURI EXECUTATE DEASUPRA AEROPORTURILOR**

Este interzisă executarea salturilor cu parașuta deasupra aeroporturilor dacă între OP/ persoanele fizice deținătoare de licență de parașutism și aeroportul în cauză nu există încheiat un protocol care stabilește responsabilități, atribuții, proceduri de operare.

**3.7. SALTURI ÎN ZONE RESTRICȚIONATE**

(1) Pot fi executate salturi în zone restricționate, doar în următoarele condiții:

* 1. înaintea executării saltului a fost obținută autorizarea din partea ATC-ului din zona respectivă;
  2. în vederea executării saltului cu parașuta, în bune condiții, se înființează o zonă restricționată temporară;
  3. a fost emisă o notificare NOTAM, conform prevederilor reglementărilor aplicabile aflate în vigoare, ce precizează zonele în care au loc salturile.

**3.8. SALTURI EXECUTATE ÎNTRE APUSUL ȘI RĂSĂRITUL SOARELUI /** **SALTURI DE NOAPTE**

1. Sunt permise salturi cu paraşuta între apus şi răsărit numai dacă parașutistul care execută saltul este echipat cu mijloace tehnice ce pot genera o lumină vizibilă de la o distanță de cel puțin 2 km. Parașutistul folosește lumina vizibilă după deschiderea parașutei atât pentru controlul voalurii cât și pentru a marca locația.
2. Salturile de noapte pot fi executate doar în următoarele condiții:
3. condițiile meteo existente la momentul executării saltului sunt în limitele menționate în prezenta reglementare;
4. parașutiștii ce desfășoară aceste activități de salt trebuie să aibă cel puțin 100 de salturi;
5. toți participanții la activitățile de salt sunt informați cu privire la obstacolele din ZAP și din zonele adiacente ale acestuia;
6. obstacolele din ZAP sunt marcate cu balize luminoase;
7. ZAP este vizibil marcată;
8. toți parașutiștii participanți la salt vor avea asupra lor minim o lanternă, montată astfel încât să nu incomodeze și să nu afecteze siguranța activității de salt, pentru a putea efectua controlul vizual al parașutei după deschidere sau pentru a putea semnaliza în aer în situația apariției unui incident precum și pentru a ilumina locul de aterizare, atunci când aterizarea nu are loc în zona iluminată a ZAP;
9. pe timpul nopții, este permisă plierea parașutelor numai într-un spațiu de pliaj special amenajat și iluminat.

**3.9. SALTURILE PE APĂ**

(1) Salturile pe apă (intenţionate) pot avea loc numai în următoarele condiții:

1. parașutiștii participanți au peste 100 de salturi din care 10 salturi executate în ultimele 3 luni;
2. parașutiștii sunt echipați cu mijloace de plutire adecvate (ex. veste de salvare) și instruiți cu privire la utilizarea acestor mijloace;
3. ZAP este un luciu de apă cu diametrul stabilit în funcție de experiența parașutiștilor participanți la salt și este comunicat în timpul briefing-ului;
4. JM a făcut anterior parte din echipa de organizare a unor salturi similare;
5. există un indicator de vânt, pentru stabilirea corectă a direcției vântului;
6. există minim o barcă de salvare, dacă adâncimea apei depășește 1 m.

**3.10. SALTURI CU PARAȘUTA DE LA MARE ÎNĂLŢIME:**

(1) Salturile cu parașuta de la mare înălţime, sunt permise doar în următoarele condiții:

1. toți participanții implicați în activități de parașutism cu lansare de la înălţimi de peste 6000 m, trebuie să fi participat la o sesiune de pregătire specifică în ultimele 12 luni;
2. toți participanții implicați în activități de parașutism cu lansare de la înălţimi de peste 6000 m, trebuie echipați cu AAD operațional;
3. nu sunt permise salturi ori de câte ori înălţimea de salt (altitudinea stabilită în cabina aeronavei) depășește 3000 metri pentru o perioadă de timp mai mare de 30 de minute și ori de câte ori înălţimea de salt depășește 4000 metri, cu excepția utilizării în permanență a oxigenului;
4. sunt exceptate de la prevederile lit. (c) salturile executate atunci când înălţimea de salt depășește 4000 metri, pentru o perioadă care să nu depășească 6 minute, sau salturile executate de la înălţimi care depășesc 4500 metri pentru o perioadă care să nu depășească 3 minute.

**3.11. SALTURI ÎN TANDEM**

(1) Salturile în tandem sunt permise doar în următoarele condiții:

1. sunt executate de un IPT, în cazul salturilor școală conform cerințelor aplicabile;
2. sunt executate de un parașutist deținător de autorizație specifică de tandem (PT), în cazul salturilor executate fără a se intenționa începerea pregătirii în vederea obținerii unei licențe de parașutist;
3. completul parașută tandem utilizat conține un AAD operațional;
4. pasagerul salt tandem poate fi o persoană sau o încărcătură (manechin, container, etc) care nu depășește greutatea admisă de producătorul echipamentului.

**CAPITOLUL 4 – ZONA DE ATERIZARE / ZONA DE LANSARE PARAȘUTIȘTI**

**4.1. ZONA DE ATERIZARE PARAȘUTIȘTI (ZAP)**

1. ZAP trebuie să fie potrivită tipului de activitate ce urmează a fi executată și trebuie să dispună de:
2. marcaje corespunzătoare pentru a indica direcția și locul de aterizare pentru parașutiștii cu o experiență mai mică de 50 salturi;
3. saltea pentru aterizare folosită în cazul salturilor de precizie;
4. mânecă de vânt / anemometru;
5. separare/delimitare față de zona specială pentru spectatori.
6. Atunci când au loc salturi cu parașuta, peste sau într-o zonă construită sau peste o adunare de persoane în aer liber, ZAP trebuie:
7. să fie o zonă orizontală fără obstacole, cu o rază minimă de 25 de metri, indiferent de direcția vântului sau să fie o zonă dreptunghiulară orizontală fără obstacole, cu dimensiuni minime de 40 m lungime și 25 de m lățime;
8. să aibă un ZAP de rezervă adecvat, în cazul unei depășiri, iar în acest caz locația ZAP de rezervă trebuie clar identificată în timpul pregătirii nemijlocite;
9. să dispună de măsuri adecvate de control al publicului spectator astfel încât să nu i se permită acestuia să ajungă în ZAP.
10. Atunci când au loc salturi cu parașuta peste sau într-o zonă construită sau în cazul salturilor de parașutiști peste o adunare de persoane în aer liber, trebuie ca ZAP-ul în interiorul căreia aterizează parașutiștii să fie marcată într-o manieră care să permită PIC-ului aeronavei identificarea clară, de la altitudinea maximă stabilită pentru salt.

**4.2. ZONA DE LANSARE PARAȘUTIȘTI (ZLP)**

ZLP are o raza de 2 km în jurul ZAP. În funcție de acordurile încheiate de OP/persoanele fizice deținătoare de licență de parașutism cu autoritățile locale raza poate avea valori diferite fără a pune în pericol siguranța și/sau securitatea participanților la activitatea de parașutism precum și a persoanelor de la sol.

**CAPITOLUL 5 - ECHIPAMENTE UTILIZATE ÎN SALTUL CU PARAȘUTA**

**5.1. GENERALITĂȚI**

1. Toți parașutiștii care execută salturi cu parașuta trebuie echipați cu complet parașută, cu excepția salturilor tandem caz în care PST/EST trebuie atașați de un PT/IPT.
2. În cazul salturilor tandem precum și în cazul salturilor menționate la pct. 3.9 alin. (1) lit. (b) de mai sus este obligatorie folosirea AAD.
3. Toți parașutiștii cu licență de tip Ro, A sau B trebuie echipați cu altimetru operațional.
4. Voalura parașutei principale trebuie să corespundă nivelului de experiență a parașutistului care o utilizează, să fie conform cerințelor producătorilor sau să respecte cel puțin cerințele din tabelul de mai jos:

|  |  |
| --- | --- |
| Nr de salturi | Încărcarea parașutei principale |
| 0 - 100 | Maxim 1,1 |
| 101 - 200 | Maxim 1,3 |
| 201 - 300 | Maxim 1,5 |
| 301 - 500 | Maxim 1,7 |
| Peste 500 | Decizia parașutistului |

**5.2. ECHIPAMENT SUPLIMENTAR UTILIZAT IN SALTUL CU PARAȘUTA**

1. Camerele video/foto trebuie folosite numai de parașutiști cu o experiență mai mare de 200 salturi. Aceste echipamente trebuie montate astfel încât să nu incomodeze și să nu afecteze siguranța activității de salt. Se recomandă existența unui sistem de largare pentru acest echipament.
2. Echipamente auxiliare cum ar fi: steaguri, fumigene, wingsuit, skyboard, etc., sunt permise a fi utilizate doar de parașutiști cu experiență mai mare de 200 salturi. Aceste echipamente trebuie montate astfel încât să nu incomodeze și să nu afecteze siguranța activității de salt iar în cazuri de urgență să poată fi largate.

**CAPITOLUL 6 - REGULI PRIVIND SIGURANȚA**

**6.1. REGULI DE SIGURANȚĂ ÎN AERONAVĂ**

1. ~~Nici o persoană nu se va apropia de o aeronavă aflată în mișcare.~~
2. Zonele de îmbarcare sunt stabilite în funcție de tipul de aeronavă utilizată pentru zbor/salt.
3. Parașutistul care îndeplinește la bord funcția de JM este responsabil în fata PIC, pentru activitatea în aeronavă a parașutiștilor precum și cu poziționarea și informarea corectă a parașutiștilor în aeronavă. PIC-ul poartă răspunderea asupra tuturor persoanelor aflate în aeronavă, până la momentul părăsirii aeronavei de către parașutiști/elevi.
4. Toți parașutiștii trebuie informați cu privire la procedurile de urgență ce trebuie urmate în aeronavă.
5. Toți parașutiștii trebuie să respecte poziționarea în aeronavă, conform indicațiilor primite înaintea îmbarcării de la JM. La stabilirea poziționării în aeronavă se are în vedere masa și centrajul acesteia. Masa și centrajul aeronavei sunt calculate de operatorul acesteia în baza cerințelor aplicabile și a informațiilor primite de la GC cu privire la parașutiștii participanți la salt.
6. Înainte de decolarea aeronavei toți parașutiștii trebuie să-și fixeze și să siguranţeze căștile de protecţie aflate pe cap.
7. Mișcarea în interiorul aeronavei se face doar în condiții de necesitate,   
   acordându-se o atenție mărită evitării declanșării accidentale a comenzilor parașutelor.
8. În situații de urgență în cazul cărora în aeronavă au rămas parașutiștii, aceștia trebuie să aterizeze împreună cu aeronava. În cazul în care parașuta de rezervă este dotată cu AAD aflat în funcțiune, PIC va încerca să mențină viteza de coborâre a aeronavei sub limita de declanșare a AAD-ului.
9. Atunci când aeronava este prevăzută cu centuri de siguranță, acestea trebuie folosite atât la decolare cât și la aterizare.
10. PT/IPT trebuie să efectueze un control complet al sistemului tandem înainte de deplasarea către ușa aeronavei în vederea efectuării saltului.
11. Nu trebuie începută lansarea fără o indicație clară din partea PIC şi a JM.

**6.2. PARAȘUTE CU DESCHIDERE AUTOMATĂ**

1. În cazul în care, în timpul activităților de parașutism, sunt folosite parașute dotate cu AAD acest sistem trebuie să fie în termen de valabilitate și să dețină lucrările de mentenanță impuse de producător.
2. Aeronavele din care se execută lansări automate trebuie să dețină sisteme de atașare a cablurilor iar parașutistul deținător de autorizare specială SL are responsabilitatea atașării corecte a cablului de deschidere automată a parașutei urmând ca atașarea să se facă în funcție de specificul aeronavei din care sunt executate lansările.
3. După lansarea tuturor parașutiștilor participanți la acest tip de salt, parașutistul deținător de autorizare specială SL asigură cablurile în aeronavă, după care poate părăsi aeronava.

**6.3. PROCEDURI DE URGENȚĂ ÎN AERONAVĂ**

1. În cazul unei situații de urgență apărută în timpul zborului, JM trebuie să urmeze instrucțiunile primite din partea PIC. Persoanele prezente în aeronavă urmează instucțiunile JM. Cu toate acestea instrucțiunile date de PIC primează.
2. Fiecare OP își dezvoltă proceduri pentru a acoperi posibile situații de urgență apărute în timpul zborului cu aeronava, care pot afecta activitatea parașutiștilor.
3. Persoanele fizice deținătoare de licență de parașutism vor analiza cu ocazia briefing-ului posibile situații de urgență ce pot apărea în timpul zborului.
4. Aeronava trebuie echipată cu un dispozitiv de tăiere pentru material textil, suspante, chingi, a cărui amplasare este cunoscută doar de instructorii care acționează în cadrul OP, JM și PIC. Dispozitivul este folosit doar în cazul în care un parașutist rămâne agățat de aeronavă prin intermediul parașutei sau a cablului folosit în cazul unei deschideri automate.

**6.4. REGULI DE SIGURANȚĂ ÎN TIMPUL SALTULUI CU PARAȘUTA**

6.4.1. Cădere liberă

1. Responsabilitatea privind evitarea coliziunilor între paraşutişti revine tuturor parașutiștilor și în mod special parașutistului aflat la o înălțime mai mare.
2. Respectarea timpului de cadere libera, functie de inaltimea lansarii
3. Respectarea inaltimii de deschidere a parasutei, tinand cont de spatiul de siguranta

6.4.2. Parașuta deschisă

1. După deschiderea parașutei principale, parașutiștii trebuie să verifice deschiderea completă și corectă a parașutei iar în cazul în care parașuta nu s-a deschis normal, se vor aplica procedurile de urgență .
2. Parașutiștii trebuie să fie atenți la toți ceilalți parașutiști aflați în aer și, în cazul în care este necesar, vor efectua manevre pentru evitarea coliziunilor.
3. Responsabilitatea privind evitarea coliziunilor revine tuturor parașutiștilor, în special parașutistului aflat la o înălțime mai mare. ~~Nu este permisă~~ Este interzisa forțarea coborârii pentru a dobândi prioritate în fața altui parașutist.
4. Este recomandat ca aterizarea să se facă cu vânt de față, iar voalura parașutei să fie deasupra parașutistului, în configurație de zbor drept.

**6.5. DOCUMENTE PERSONALE**

* 1. Ori de câte ori au loc salturi cu parașuta din aeronave aflate în zbor, înainte de îmbarcare, la locul de organizare a activității de parașutism, GC se asigură că parașutiștii licențiați dețin: licența de parașutist și certificatul medical corespunzător emis/recunoscut conform cerințelor naționale iar elevii dețin certificatul medical corespunzător emis/recunoscut conform cerințelor naționale, sunt înscriși într-un program de pregătire şi că PST a dat declarația referitoare la starea de sănătate. GC se asigură de existența acordului ambilor părinți sau a tutorelui legal, în cazul persoanelor sub 18 ani, dat în forma prevăzută la cap. 1 subpct. 1.4.1. alin. (14).
  2. ~~Parașutiștii își mențin evidența salturilor executate într-un carnet de zbor/salt sau într-un document echivalent iar acest document conține cel puțin informații referitoare la data, locul, numărul saltului, tipul saltului (individual, tandem, etc), tipul aeronavei din care s-a efectuat saltul, timpul de cădere liberă. Evidența salturilor trebuie certificată de o persoană aflată la fața locului (ex. JM, instructor, PIC, reprezentant desemnat de OP, GC, IPT, PT).~~ Este reglementata in RACR-LPAN P

**6.6. INCIDENTE/ACCIDENTE**

1. GC și JM au dreptul să oprească de la zbor/salt orice parașutist care încalcă prevederile cerințelor legale și este obligat să informeze autoritatea competentă cu privire la aceste încălcări.
2. Incidentele și/sau accidentele în care sunt implicați parașutiști se raportează conform prevederilor legale aplicabile.
3. OP/ persoanele fizice deținătoare de licență de parașutism analizează incidentele de parașutism în vederea luării măsurilor necesare pentru a evita repetarea incidentului în cauză, cu excepția cazurilor când este necesară efectuarea investigațiilor de către organismele competente.
4. Documentele și înregistrările privind organizarea și desfășurarea activităților de parașutism în care au avut loc incidente/accidente sunt puse la dispoziția organismelor desemnate pentru investigarea acestora și sunt păstrate cel puțin până la finalizarea anchetelor chiar dacă se depășește termenul legal de arhivare.

**CAPITOLUL 7 - SUPRAVEGHEREA ACTIVITĂȚILOR DE PARAȘUTISM**

1. În scopul asigurării siguranței activităților de salt cu parașuta, autoritatea competentă își rezervă dreptul de a efectua audituri/inspecții, atât la locul de organizare al activităților cât și la bordul aeronavelor din care se efectuează saltul, pentru a verifica conformarea cu cerințele prezentei reglementări.
2. OP, prin oricare dintre membrii săi, precum și persoanele fizice deținătoare de licență de parașutist permit accesul personalului desemnat de autoritatea competentă la ZAP, incluzând participarea la activitate precum și accesul la documentele și înregistrările referitoare la organizarea și desfășurarea activității de parașutism.
3. Documentele și înregistrările referitoare la organizarea și desfășurarea activității de parașutism sunt arhivate/păstrate cel puțin 5 ani de la data finalizării activității și puse la dispoziția personalului desemnat de autoritatea competentă la cerere şi ulterior arhivate.
4. Supravegherea unei activități de salt cu parașuta de către personalul autorității competente trebuie efectuată astfel încât să nu afecteze organizarea/ desfășurarea activității de parașutism, cu excepția necesității aplicării unor măsuri de siguranță.

**CAPITOLUL 8 – EXERCITAREA ATRIBUȚIILOR DE SUPRAVEGHERE**

**8.1 CADRU GENERAL**

1. Exercitarea atribuțiilor de supraveghere a activității de salt cu parașuta se desfășoară de către autoritatea competentă direct prin personalul propriu sau prin intermediul unor persoane fizice sau juridice autorizate corespunzător de către aceasta să execute această activitate în numele și sub supravegherea autorității competente.
2. Delegarea de competențe, asociată proceselor de supraveghere a activității de salt cu parașuta, către persoane fizice sau juridice autorizate, nu exclude dreptul autorității de a exercita inspecții/audituri, direct, prin personal propriu.
3. Dacă în urma inspecției/auditului se constată că documentele aferente activităților de salt cu parașuta nu sunt disponibile la locul de desfășurare, acestea trebuie înaintate persoanei ce execută inspecția/auditul, în termen de 15 zile lucrătoare.

**8.2 CONDIȚII DE AUTORIZARE**

1. Persoana juridică care solicită autorizare pentru efectuarea supravegherii activităților de salt cu parașuta trebuie să îndeplinească, cumulativ, următoarele condiții:
2. să fie constituită și să funcționeze în conformitate cu prevederile legislației naționale aplicabile;
3. personalul desemnat pentru efectuarea activități de supraveghere, să dețină licență de parașutim categoria D;
4. să dețină mijloacele necesare în vederea îndeplinirii în mod adecvat a sarcinilor tehnice și administrative legate de activitatea pentru care solicită autorizarea;
5. să dețină proceduri pentru desfășurarea activităților ce urmează a fi efectuate, avizate de autoritatea competenta;
6. să dezvolte cel puțin o separare definită la nivel funcțional între structura din cadrul persoanei juridice care este autorizată corespunzător pentru a executa activității de supraveghere în numele autorității competente și compartimentele auditate, astfel încât între persoanele care execută activitatea de salt, personalul de conducere al organizației și structura din cadrul persoanei juridice autorizate pentru a activități de supraveghere să nu existe nici un fel de conflicte de interese iar personalul care efectuează supravegherea să nu fie influențat în niciun fel de către persoanele supravegheate sau afectate în vreun fel de rezultatele proceselor de supraveghere;
7. să fie înregistrată, în calitate de operator de date cu caracter personal, conform legislației aplicabile, aflate în vigoare;
8. personalul solicitantului trebuie să respecte secretul profesional cu privire la informațiile dobândite în cursul îndeplinirii atribuțiilor lor în conformitate cu prezentul regulament.
9. Persoana fizică care solicită autorizare pentru efectuarea supravegherii activităților de salt cu parașuta trebuie să îndeplinească cumulativ următoarele condiții:
10. să aibă licență de parașutim categoria D;
11. să aibă la dispoziție mijloacele necesare îndeplinirii în mod adecvat a sarcinilor tehnice și administrative legate de activitatea pentru care se solicită autorizarea;
12. să fie înregistrată, în calitate de operator de date cu caracter personal, conform legislației aplicabile, aflate în vigoare;
13. să respecte secretul profesional cu privire la informațiile dobândite în cursul îndeplinirii atribuțiilor lor în conformitate cu prezentul regulament.
14. Persoana juridică sau persoana fizică, care solicită autorizare pentru efectuarea activităților de supraveghere, este auditată de autoritatea competentă în maxim 60 de zile lucrătoare de la depunerea cererii de autorizare și a documentelor aferente.
15. Autorizația pentru efectuarea activităților de supraveghere trebuie să cuprindă:
16. denumirea organizației și sediul acesteia, în cazul persoanelor juridice;
17. numele titularului și domiciliul acestuia, în cazul persoanelor fizice;
18. perioada de autorizare;
19. activitatea autorizată.

**8.3 OBLIGAȚIILE ȘI RESPONSABILITĂȚILE PERSOANELOR AUTORIZATE CARE EXERCITĂ ACTIVITATEA DE SUPRAVEGHERE, ÎN NUMELE AUTORITĂŢII COMPETENTE**

1. Nu poate delega efectuarea activităților de supraveghere pentru care a fost autorizat.
2. Răspunde direct în fața autorității competente de respectarea cerințelor conținute în reglementările aplicabile, de calitatea și obiectivitatea activităților efectuate.
3. Permite accesul autorității competente la inspecțiile efectuate în vederea verificării conformării cu cerințele de autorizare.
4. Transmite, la solicitarea autorității competente, orice date și informații care au legătură cu activitățile efectuate.
5. Colaborează cu autoritatea competentă privind activitatea de supraveghere.
6. Notifică evenimentele raportabile conform RACR–REAC, privind raportarea evenimentelor de aviație civilă.
7. Cunoaște și aplică prevederile reglementărilor specifice domeniului parașutismului.
8. Răspunde solicitărilor autorității competente și să colaboreze cu aceasta la eventualele inspecții de siguranța zborului.
9. Asigură desfășurarea activităților pentru care a fost autorizat în mod transparent și nediscriminatoriu.

**8.4 ÎNREGISTRĂRI**

Atât persoana fizică cât și persoana juridică, autorizată în baza prezentei reglementări, trebuie să păstreze în mod adecvat documentele întocmite ca urmare a inspecțiilor/auditurilor pe care le efectuează și orice alte documente conexe acestor activități, 2 ani de la data întocmirii acestora.

**8.5 SUSPENDAREA/REVOCAREA AUTORIZAȚIEI**

8.5.1 Suspendarea autorizării la solicitare

1. Persoana juridică sau fizică poate solicita autorității competente în scris, suspendarea autorizației pe o durată de maxim 6 luni. Cererea conține motivele pentru care solicită suspendarea și termenul de suspendare solicitat.
2. Reluarea activității, anterior expirării termenului de suspendare, se efectuează la solicitarea persoanei juridice sau fizice cu prezentarea modului de soluționare a motivelor care au stat la baza cererii de suspendare, dacă este cazul.

8.5.2 Suspendarea autorizării de către autoritatea competentă

1. În cazul în care, în urma unui audit, autoritatea competentă constată necesitatea suspendării autorizației decizia de suspendare este notificată în scris în cel mult trei zile lucrătoare de la data auditului.
2. În perioada de suspendare, sunt interzise desfășurarea activităților care intră sub incidența suspendării.
3. Autoritatea competentă menține suspendarea autorizării până la înlăturarea cauzelor care au condus la decizia suspendării, dar nu mai mult de 6 luni.
4. Atât persoana juridică cât și persoana fizică a cărei autorizare a fost suspendată trebuie să facă dovada înlăturării cauzelor care au condus la decizia suspendării și a implementării de acțiuni corective.
5. Dacă în urma verificărilor efectuate, autoritatea competentă constată că au fost înlăturate cauzele apariției neconformității care a condus la suspendarea autorizării și au fost implementate măsuri corective corespunzătoare, notifică persoana juridică/fizică referitor la încetarea suspendării autorizării.

8.5.3 Revocarea autorizării de către autoritatea competentă

Autorizația emisă în baza prezentei reglementări, poate fi revocată de autoritatea competentă în următoarele cazuri:

1. La solicitarea scrisă a deținătorului autorizației.
2. În cazul în care în termen de 6 luni de la data notificării suspendării persoana juridică nu face dovada înlăturării cauzelor apariției neconformității care a condus la suspendarea autorizării.
3. În urma constatării unor deficiențe majore, constatate în urma unui audit de supraveghere, cu privire la nerespectarea reglementărilor și a procedurilor specifice aplicabile domeniului parașutismului, de natură a prejudicia siguranța zborului.
4. Dacă în termen de 6 luni de la data solicitării suspendării de către persoana fizică sau juridică autorizată în baza acestei reglementări, acesta nu solicită reluarea activității.

**Anexa *la RACR-SPAR***

**ELEMENTE MINIME OBLIGATORII DIN**

**DECLARAȚIA PASAGERULUI SALT TANDEM ȘI**

**INFORMAȚII MEDICALE ALE ACESTUIA**

* 1. Nume Prenume:
  2. Data nașterii:
  3. Document de identitate:
  4. Greutate:
  5. Înălțime:
  6. Declarații:

6.1. Declar prin prezenta că sunt apt fizic, nu sufăr și nu am suferit de următoarele afecțiuni care pot conduce la situații periculoase pentru mine și pentru alte persoane în timpul saltului cu parașuta:

* epilepsie, convulsii, leziuni craniene severe, pierderea cunoștinței sau amețeli, boli ale creierului sau ale sistemului nervos, tensiune arterială ridicată, boli de inimă, boli pulmonare, slăbiciuni sau luxați periodice ale membrelor, boli mentale, dependență de droguri, dependență de alcool.

6.2. De asemenea, menționez faptul că nu am executat scufundări la mare adâncime și nu am donat sânge în ultimele 24 de ore.

6.3. Înțeleg, cunosc și accept faptul că în general activitatea de salt cu parașuta și activitatea de zbor prezintă riscuri ridicate, inclusiv de rănire sau deces, atât față de propria persoană cât și față de terți;

6.4. În timpul pregătirii pentru zbor, decolării, zborului, saltului cu parașuta și aterizării voi respecta întocmai instrucțiunile PIC-ului aeronavei/JM și ale parașutistului tandem cu care voi efectua saltul;

* 1. Accept toate riscurile și înțeleg că orice condiție medicală agravată poate crește riscul de rănire sau deces.
  2. Înțeleg că trebuie să iau în considerare sfatul medicului înainte de a sări cu parașuta dacă am îndoieli cu privire la orice condiție medicală.
  3. Acceptarea termenilor și condițiilor:

Am înțeles și garantez că înțeleg pe deplin ce mi s-a prezentat în timpul briefing-ului, și am fost instruit corespunzător.

* 1. Semnătura:
  2. Data:
  3. Contrasemnătură din partea OP cu date de identificare personale:

Această declarație a fost completată și semnată în fața mea/noastră: